DA Den Europæiske Unions Tidende C 142/27

Høringskonsulentens endelige rapport (1)

Sag COMP/39.351 — Svenske samkøringslinjer

2010/C 142/07

Det udkast til afgørelse, som Kommissionen har fået forelagt, drejer sig om en overtrædelse af EUF-traktatens artikel 102, som den svenske transmissionssystemoperatør, Svenska Kraftnät (»SvK«), var anklaget for at have begået.

SvK mistænktes for at have misbrugt sin dominerende stilling på det svenske eltransmissionsmarked ved at have begrænset kapaciteten i de svenske samkøringslinjer, når selskabet forudså intern overbelastning i det svenske transmissionssystem. Ved at udøve forskelsbehandling mellem anmodninger om transmission af elektricitet til forbrug i Sverige og anmodninger om transmission af elektricitet til eksport kan SvK have foretaget en kunstig opdeling af markedet og afskåret erhvervsmæssige og andre brugere uden for Sverige fra at udnytte fordelene ved det indre marked.

Undersøgelsen i denne sag blev indledt i juli 2006 efter en klage fra Dansk Energi, som er en sammenslutning af danske energiselskaber. Kommissionen indledte procedure i sagen den 1. april 2009 og vedtog en foreløbig vurdering efter artikel 9, stk. 1, i forordning (EF) nr. 1/2003 (2) den 25. juni 2009. SvK reagerede den 4. september 2009 på denne foreløbige vurdering med at tilbyde en række tilsagn.

SvK's tilsagn drejede sig først og fremmest om senest pr. 1. juli 2011 at opdele det svenske transmissionssystem i to eller flere budområder. Når denne opdeling i budområder træder i kraft, vil SvK styre belastningen i det svenske transmissionssystem uden at begrænse handelskapaciteten i samkøringslinjerne. Dette princip kommer til at gælde overalt med undtagelse af vestkystkorridoren, hvor SvK forpligter sig til at etablere og drive en ny 400 kV-transmissionslinje. I overgangsperioden (tidsrummet mellem tilsagnsafgørelsens vedtagelse og den dato, hvor budområderne træder i kraft) vil SvK afhjælpe alle flaskehalse under hensyntagen til de reguleringsressourcer, der egner sig til modkøb. Tilsagnene vil være bindende for SvK i 10 år efter ikrafttrædelsen af Kommissionens afgørelse.

Den 6. oktober 2009 offentliggjorde Kommissionen en meddelelse efter artikel 27, stk. 4, hvori den opsummerede konkurrenceproblemerne og de afgivne tilsagn og gav tredjemand en frist på en måned til at fremsætte bemærkninger hertil. Der indkom bemærkninger fra i alt 57 interesserede tredjeparter. Kommissionen underrettede SvK om udfaldet af markedstesten. SvK reagerede med at fremlægge et ændret forslag til tilsagn.

Kommissionen har nu draget den konklusion, at i lyset af de reviderede tilsagn og med forbehold af artikel 9, stk. 2, bør den procedure, den havde indledt i sagen, nu indstilles.

SvK har over for Kommissionen erklæret at have haft tilstrækkelig adgang til de oplysninger, selskabet fandt nødvendige for at kunne foreslå tilsagn, der kunne imødegå de af Kommissionen påviste problemer. Høringskonsulenten har ikke i denne sag modtaget yderligere anmodninger eller klager fra hverken SvK eller nogen tredjemand.

I lyset af det ovenstående finder jeg, at retten til at blive hørt er blevet respekteret i denne sag.

Bruxelles, den 25. marts 2010. Michael ALBERS

(1) I henhold til artikel 15 og 16 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21.

(2) Alle artikler nævnt i det følgende refererer til forordning (EF) nr. 1/2003.